Kõvasti on Ärmat räsinud ka loodus. Tervis Plussi külaskäigule eelnenud ööl lõi äike nii kõvasti maja piksevardasse, et maja peaaegu hüppas ja seinalt kukkus kell. Mõne aasta tagune jaanuaritorm laastas aga koguni 30 protsenti Ärma metsast. Kohe nii, et tuul lennutas suure  kuuse koos juurtega üle õue ning elekter oli päevadeks läinud. "Seadus käsib tormikahjustuste korral, mis moodustavad metsamahust üle 5%, võtta raieloa, loa menetlemine võtab aega kuni kuu. Mänd läheb halvaks aga mõne päevaga," pahandab Evelin. "Ma marssisin siis ise ametnike juurde ja tõin selle raieloa."